****

**ธพส. คว้ารางวัลระดับโลก Global District Energy Climate Awards ต้นแบบอาคารภาครัฐประหยัดพลังงาน**

บริษัท ธนารักษ์พัฒนาสินทรัพย์ จำกัด หรือ ธพส. ผู้บริหารศูนย์ราชการเฉลิมพระเกียรติ ๘๐ พรรษา ๕ ธันวาคม ๒๕๕๐ ตอกย้ำการเป็นต้นแบบเมืองสีเขียว คาร์บอนต่ำ ที่ส่งเสริมด้านการอนุรักษ์พลังงานและการใช้พลังงานสะอาดอย่างยั่งยืน คว้ารางวัลชนะเลิศโครงการนวัตกรรมที่โดดเด่น ประเภท District Energy in Developing Countries ในการประกวด Global District Energy Climate Awards ครั้งที่ 7 เมื่อวันที่ 11 พฤศจิกายน 2564 ที่ผ่านมา

 **ดร.นาฬิกอติภัค แสงสนิท กรรมการผู้จัดการ บริษัท ธนารักษ์พัฒนาสินทรัพย์ จำกัด** เปิดเผยว่า ปัจจุบันปัญหาด้านสิ่งแวดล้อมนับวันยิ่งทวีความรุนแรงมากยิ่งขึ้น เพื่อให้เกิดความตระหนักและตื่นตัวในเรื่องการอนุรักษ์พลังงานและใช้พลังงานทดแทน ธพส. ในฐานะผู้นำด้านการพัฒนาอสังหาริมทรัพย์ภาครัฐ และผู้บริหารศูนย์ราชการเฉลิมพระเกียรติฯ แจ้งวัฒนะ จึงมุ่งมั่นที่จะเป็นแบบอย่างเพื่อสร้างแรงจูงใจ ให้ทุกคน ทุกหน่วยงาน หันมาให้ความสำคัญกับการอนุรักษ์พลังงาน การออกแบบอาคาร และการใช้เทคโนโลยีนวัตกรรมใหม่ ๆ ที่ทันสมัย สามารถช่วยลดการปล่อยก๊าซเรือนกระจกได้อย่างมีประสิทธิภาพ ซึ่งเป็นสิ่งที่ ธพส. ดำเนินการมาอย่างต่อเนื่องทั้งในระดับประเทศและระดับโลก ซึ่งเป็นเครื่องยืนยันความตั้งใจจริงในด้านการจัดการอนุรักษ์พลังงานอย่างยั่งยืน

 ล่าสุด ธพส. ได้คว้ารางวัลโครงการนวัตกรรมที่โดดเด่น ประเภท District Energy in Developing Countries ในการประกวด Global District Energy Climate Awards ครั้งที่ 7 ซึ่งจัดขึ้นโดย The Asian Pacific Urban Energy Association จากการส่งผลงานอาคารศูนย์ราชการเฉลิมพระเกียรติ ๘๐ พรรษา ๕ ธันวาคม ๒๕๕๐ เข้าร่วมประกวด โดยแนวคิดพื้นฐานของ District Energy (DE) คือการเพิ่มประสิทธิภาพการใช้พลังงานในเขตเมืองหรือชุมชน การนำพลังงานส่วนเกินกลับมาใช้ใหม่ ไม่ให้พลังงานนั้นสูญเปล่า เพื่อเป็นการลดการปล่อยก๊าซคาร์บอนไดออกไซด์

 สำหรับรางวัล District Energy in Developing Countries ซึ่งถือเป็นปีแรกที่ได้มีการมอบรางวัลในประเภทนี้ จะมอบให้กับโครงการซึ่งตั้งอยู่ในเขตเศรษฐกิจเกิดใหม่หรือในประเทศที่กำลังพัฒนา ซึ่งยังไม่มีตลาดสำหรับการซื้อขายพลังงานในท้องถิ่น ที่ประสบความสำเร็จในการบริหารจัดการพลังงานและการใช้พลังงานหมุนเวียนให้เกิดประโยชน์สูงสุด โดยเกณฑ์การให้คะแนนจะคำนึงถึงปัจจัยต่าง ๆ อาทิ ประสิทธิภาพการใช้พลังงาน การลดการปล่อยก๊าซเรือนกระจก ประโยชน์ต่อสิ่งแวดล้อม นวัตกรรมใหม่ ๆ รวมถึงความสามารถในการนำพลังงานกลับมาใช้ซ้ำ และการลดผลกระทบต่อชุมชน

 บนพื้นที่กว่า 1 ล้านตารางเมตร ศูนย์ราชการเฉลิมพระเกียรติ ๘๐ พรรษา ๕ ธันวาคม ๒๕๕๐ ได้รับการออกแบบเชิงวิศวกรรม สถาปัตยกรรมและการตกแต่งภายใน รวมถึงระบบทำความเย็น เพื่อตอบสนองความต้องการของผู้ใช้ประเภทต่าง ๆ ทั้งเจ้าหน้าที่ผู้ทำงานในอาคาร ผู้มาใช้บริการ รวมถึงร้านค้า และลานอเนกประสงค์สำหรับการจัดกิจกรรมต่าง ๆ ให้ได้อาคารประหยัดพลังงานโดยไม่กระทบต่อสุขภาพและความเป็นอยู่ที่ดีของผู้ใช้งานด้วยเทคโนโลยีล่าสุดที่มีอยู่ ทำให้สามารถลดความร้อนจากภายนอกเข้าสู่ภายในอาคาร ลดการใช้พลังงานจากระบบปรับอากาศในช่วงที่มีการใช้งานสูงสุด ในปี 2563 ได้ถึง 107,305.3 MWh ลดการปล่อยก๊าซคาร์บอนไดออกไซด์ได้ 46,892.41 ตัน ซึ่งสามารถประหยัดค่าไฟฟ้าได้ถึง 4.07 ล้านบาท จากความสำเร็จในการใช้พลังงานอย่างมีประสิทธิภาพ และผลประโยชน์ด้านสิ่งแวดล้อมดังกล่าว ได้ถูกนำไปใช้ต่อยอดสำหรับโครงการพัฒนาพื้นที่ส่วนขยายศูนย์ราชการเฉลิมพระเกียรติฯ โซน C ซึ่งมีพื้นที่มากกว่า 660,000 ตารางเมตร อีกด้วย

 ดร.นาฬิกอติภัค กล่าวว่า *“การได้รับรางวัลระดับโลกในครั้งนี้ เป็นภาพสะท้อนถึงความสำเร็จของภาครัฐในการเป็นต้นแบบด้านการอนุรักษ์พลังงาน และการใช้พลังงานทดแทนอย่างมีประสิทธิภาพ ที่ ธพส. มุ่งมั่นทำมาอย่างต่อเนื่อง และจะดำเนินต่อไปเพื่อคุณภาพชีวิตที่ดีของผู้มีส่วนได้ส่วนเสียทุกฝ่ายอย่างยั่งยืน*”

######

ฝ่ายสื่อสารองค์กร ธพส.

โทร. 0 2142 2264